**ПАРЛАМЕНТАРНИ ОДБОР ЗА СТАБИЛИЗАЦИЈУ И ПРИДРУЖИВАЊЕ**
**ЕВРОПСКЕ УНИЈЕ И СРБИЈЕ**
**(ПОСП)**

11. састанак

30-31. октобар 2019. године
Београд

**ДЕКЛАРАЦИЈA и ПРЕПОРУКE**

Парламентарни одбор за стабилизацију и придруживање Европске уније и Србије (ПОСП) одржао је свој једанаести састанак 30. и 31. октобра 2019. године у Београду којим су копредседавали гђа Тања ФАЈОН, испред делегације Европског парламента, и г. Владимир ОРЛИЋ, испред делегације Народне скупштине Републике Србије.

У размени ставова са Одбором учествовали су:

* **Њ.Е.**  **г. Кимо ЛАХДЕВИРТА**, амбасадор Финске у Републици Србији, у име финског председавања Савету,
* **Гђа Матеја НОРЧИЧ ШТАМЦАР**, заменик шефа делегације Европске уније у Републици Србији, у име Европске уније,
* **Гђа Јадранка ЈОКСИМОВИЋ**, министар за европске интеграције, у име Владе Србије,

Чланови Парламентарног одбора за стабилизацију и придруживање разматрали су следеће теме:

* Тренутна ситуација у приступним преговорима и односима између ЕУ и Србије;
* Процена напретка у преговарачким поглављима 23 и 24;
* Изборни оквир и процеси: актуално стање и будући кораци;
* Дијалог између Београда и Приштине уз посредовање ЕУ;
* Институционална обнова и перспектива проширења ЕУ;

Парламентарни одбор за стабилизацију и придруживање, у складу са чланом 7. Пословника и чланом 125. Споразума о стабилизацији и придруживању Европске уније и Србије, упућује следећу декларацију и препоруке Савету за стабилизацију и придруживање и институцијама Србије и Европске уније:

1. Поздравља континуирани напредак Србије у преговорима о приступању, што је довело до отварања укупно 17 преговарачких поглавља, од којих су два привремено затворена; позива новоизабрани Европски парламент и новосастављену Европску комисију да остану гласни заговорници и одрже замах процеса проширења, као једног од кључних приоритета и позива на позитивније поруке Савета ЕУ у том погледу; изражава подршку европској перспективи Србије за 2025. годину и подсећа да су за веродостојну перспективу проширења потребни одрживи напори и неповратне реформе;
2. Констатујe да су ЕУ интеграције остале стратешки циљ Србије и подржава српске власти да наставе са својим напорима у промовисању европских вредности и јачању свести грађана о конкретним резултатима и видљивим бенефитима процеса европских интеграција кроз стратегију активне комуникације; констатује да ЕУ даје далеко највећи допринос Србији; наглашава важност повећања видљивости и информисања јавности у ЕУ и Србији о оствареним бенефитима;
3. Поздравља прихватање предлога за успостављање међустраначког дијалога у Народној скупштини уз посредовање Европског парламента; поздравља учешће свих политичких странака које су учествовале у дијалогу и позива оне политичке странке које још увек нису прихватиле позив да заузму проактиван став и укључе се у дијалог у циљу унапређења квалитета политичког дијалога у Народној скупштини Србије и изборног окружења уочи избора 2020. године; похваљује усвајање Резимеа закључака са првог међустраначког дијалога у Народној скупштини Републике Србије, који је одржан 9. и 10. октобра 2019. године, о унапређењу услова за одржавање парламентарних избора; наглашава важност друге фазе дугорочних активности посредовања ЕП-а за јачање културе парламентарног дијалога, побољшање политичке атмосфере, пракси и процедура унутар Народне скупштине;
4. Жали због бојкота парламентарних седница од стране дела опозиције; наглашава да је парламент институција за решавање политичких разлика; позива опозиционе странке да се уздрже од бојкота рада Народне скупштине као и избора 2020. године, с обзиром да су учешће на изборима и у раду Народне скупштине камен темељац сваког демократског друштва;
5. Наглашава важност прихватања посредовања ЕП-а у јачању културе парламентарног дијалога у Народној скупштини; поздравља важне кораке који су предузети непосредно након препорука из Извештаја ЕК о напретку; поздравља то што је уведен низ мера ради унапређења рада Народне скупштине, што је резултирало значајним смањењем хитних процедура, као и смањењем броја амандмана и груписања неповезаних тачака; похваљује што се о годишњим извештајима независних тела расправљало на пленарним седницама; наглашава потребу за ефикасним праћењем препорука независних надзорних тела; подстиче све политичке странке да даље јачају политички дијалог и обезбеде доследно функционисање Народне скупштине;
6. Констатује да је остварен одређени напредак у складу са препорукама ОЕБС/ОДИХР-а са претходних избора; истиче потребу за пуним спровођењем свих преосталих препорука из завршног извештаја Мисије ОЕБС/ОДИХР-а за посматрање избора, пре свега уважавајући приоритетне препоруке; поздравља формирање посебне међувладине Радне групе за сарадњу са ОЕБС-ом и ОДИХР‑ом на спровођењу изборних препорука и чињеницу да је Влада усвојила закључке поменуте Радне групе;
7. Подсећа да је даљи напредак у поглављима владавине права и основних права, као и нормализација односа Београда и Приштине у оквиру поглавља 35, и даље од пресудног значаја за динамику преговора о придруживању; позива Савет и Комисију да подрже отварање додатних технички припремљених поглавља;
8. Констатује да је правни и институционални оквир за поштовање људских права у потпуности успостављен и позива на његово делотворније спровођење, посебно у погледу националних мањина у областима образовања, званичне употребе мањинских језика и адекватне заступљености мањина у државној управи и правосуђу; констатује напредак који је постигнут у области образовања и позитивни резултат који је остварен у процесу припреме и штампања уџбеника за националне мањине; наглашава важност оснаживања жена и младих на тружишту рада; поздравља успешну организацију Београдске параде поноса 15. септембра 2019. године;
9. Понавља важност слободе изражавања и медија и позива на даљи напредак у овој области; констатује напредак постигнут у изради првог нацрта медијске стратегије припремљеног на транспарентан и инклузиван начин и позива на његову финализацију и усвајање; истиче важност превенције и делотворног праћења истрага и пресуда у предметима који се односе на претње, застрашивања, узнемиравања, говор мржње и физичко насиље над новинарима, и у том смислу констатује прве кораке недавно предузете на основу Споразума о сарадњи и мерама за подизање нивоа безбедности новинара између Тужилаштва, Министарства унутрашњих послова и новинарских удружења; позива да се обезбеди делотворан надзор Регулаторног тела за електронске медије (РЕМ) над пружаоцима медијских услуга у предизборној кампањи и објављивање извештаја на проактиван и благовремени начин; поздравља план да се у наредном периоду формира Надзорни одбор Народне скупштине за контролу електронских и штампаних медија у току изборне кампање;
10. Констатује укљученост неколико организација цивилног друштва (ОЦД) у рад на унапређењу правног изборног оквира и праксе спровођења избора и изборних кампања; поздравља њихов допринос у току међустраначког дијалога уз посредовање ЕП и њихову будућу укљученост у процес; наглашава да је улога парламента изузетно важна у овом процесу и да континуирана сарадња са организацијама цивилног друштва додатно јача његову улогу; осуђује било какве вербалне или физичке нападе, притисак и негативну кампању против ОЦД; поздравља мере које су предузете у циљу транспарентности и процеса консултација, укључујући јавна слушања, редовне састанке и консултације са Националним конвентом о Европској унији (НКЕУ), као важним делом поступка преговора; и похваљује сарадњу између релевантних парламентарних одбора, као и између Одбора за европске интеграције и НКЕУ;
11. Подсећа на потребу за даљим јачањем независности и одговорности правосуђа, укључујући тренутне уставне реформе; охрабрује Србију да ради на даљем јачању досадашњих резултата у погледу борбе против корупције и организованог криминала; похваљује што је Србија уклоњена са листе ФАТФ-а;
12. Похваљује даљи напредак Србије ка успостављању функционалне тржишне економије; охрабрује Србију да настави са својим напорима на јачању конкурентности, унапређења пословног окружења, борбе против незапослености младих и одлива мозгова; похваљује примењене економске реформе и охрабрује Србију да настави са структурним реформама које су представљене у Програму економских реформи 2019-2021 (ЕРП); наглашава да је неопходна сарадња ЕУ и Србије у циљу подстицања економског раста, кроз иновације, повезивање, нове технологије;
13. Жали због тренутног застоја у преговорима на високом нивоу у оквиру дијалога између Београда и Приштине уз посредовање ЕУ, због увођења такси од 100% на робу из Србије и Босне и Херцеговине од стране Приштине у новембру 2018. године; позива Приштину да без даљег одлагања укине ове мере којима се крши дух Споразума о стабилизацији и придруживању (ССП) и текста Споразума о слободној трговини у Централној Европи (ЦЕФТА); понавља потребу за конструктивним ангажовањем у дијалогу како би се постигао свеобухватни и правно обавезујући споразум о нормализацији односа; понавља позив на пуно спровођење свих договора који су постигнути у дијалогу између Београда и Приштине уз посредовање ЕУ, а нарочито апелује да се успостави Заједница српских општина и да се спроведе договор о енергетици; поздравља континуирану посвећеност Београда дијалогу о нормализацији односа са Приштином;
14. Понавља позив Србији да се постепено усклађује са заједничком спољном и безбедносном политиком ЕУ, у складу са захтевима свог Преговарачког оквира и Споразума о стабилизацији и придруживању; похваљује активно учешће Србије у мисијама и операцијама ЕУ у оквиру спровођења заједничке спољне и безбедносне политике и у листи борбених група ЕУ, као и њене напоре да идентификује могућности за сарадњу са Европском одбрамбеном агенцијом; охрабрује Србију да се постепено усклађује са заједничком визном политиком ЕУ;
15. Подсећа да су регионална сарадња и добросуседски односи значајан део проширења и процеса стабилизације и придруживања; наглашава потребу да регион превазиђе наслеђе прошлости и подстакне међусобно поверење, као и да створи климу погодну за решавање отворених билатералних питања и да интензивније сарађује; подсећа на изјаву из Софијске декларације да је ЕУ одлучна да ојача и интензивира своје ангажовање на свим нивоима како би подржала политичку, економску и друштвену трансформацију региона, његову стабилност и безбедност, што укључује и повећану помоћ;
16. Поздравља чињеницу да финско председавање Савету сматра политику проширења стратешким улагањем у мир, стабилност и развој у Европи; позива предстојеће хрватско председавање Савету да пружи нови подстицај процесу проширења на Самиту лидера ЕУ и Западног Балкана, који ће бити одржан у мају 2020. године; наглашава да је посвећеност основним европским вредностима од посебног значаја за све партнере који теже чланству у ЕУ; наглашава важност приступа којим се процена напретка сваке земље врши на основу појединачних заслуга без ризика да се кандидати за чланство међусобно успоравају у том процесу; наглашава недвосмислену подршку Србији у процесу европских интеграција.